**GOV.SI**

Številka: 1100-13/2019/458

Datum: 16.10.2020

Na podlagi prvega odstavka 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16 in 15/17 – odl. US) in tretjega odstavka 70. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF) Ministrstvo za zunanje zadeve, Prešernova cesta 25, Ljubljana, objavlja javno objavo za zasedbo prostega diplomatskega delovnega mesta v Stalnem predstavništvu Republike Slovenije pri Evropski uniji v Bruslju za projekt predsedovanja RS Svetu EU 2021 (PSEU):

**DIPLOMAT V ZUNANJI SLUŽBI – PSEU -** **SVETOVALEC ZA HORIZONTALNE ZADEVE V OKVIRU PSC (m/ž) (šifra DM 7708)** za določen čas, za čas trajanja posebnega vladnega projekta »Predsedovanje Republike Slovenije Svetu Evropske unije 2021«, in sicer do 31. 3. 2022 ter s polnim delovnim časom.

**Izbrani kandidat bo po opravljenih pripravah na sedežu Ministrstva za zunanje zadeve delo opravljal v Stalnem predstavništvu Republike Slovenije pri Evropski uniji v Bruslju (v nadaljevanju besedila: SPBR**).

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja);
* najmanj 2 leti delovnih izkušenj na področju zunanjih zadev (delovne izkušnje v Ministrstvu za zunanje zadeve, delovne izkušnje s področja zunanje politike, mednarodnega prava ali mednarodnih odnosov, pridobljene v drugih državnih organih, javnih zavodih, javnih agencijah, znanstveno-raziskovalnih ter visokošolskih zavodih in mednarodnih organizacijah)
* uspešno opravljeno usposabljanje s področij vsebin diplomatskega izpita;
* znanje angleškega in drugega tujega jezika na višji ravni; znanje francoskega jezika na osnovni ravni
* znanje uradnega jezika;
* državljanstvo Republike Slovenije;
* osebnostna primernost in psihofizična sposobnost;
* nacionalno dovoljenje za dostop do tajnih podatkov stopnje "TAJNO" ter dovoljenje za dostop do tajnih podatkov EU stopnje "TAJNO";
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* da kandidatu ni prenehalo delovno razmerje v državnem organu iz krivdnih razlogov na njegovi strani.

Znanje angleškega in drugega tujega jezika na višji ravni kandidat dokazuje:

- s potrdilom o aktivnem znanju jezika (zlasti s potrdilom o opravljeni maturi, opravljenem izpitu Državnega izpitnega centra na višji ravni, potrdilom o opravljenem mednarodnem izpitu oziroma certifikatu najmanj na ravni Sveta Evrope B2, ipd.), ki ni starejše od deset let;

- z dokazilom, da se je oseba šolala v tujem jeziku (pridobila stopnjo izobrazbe: osnovno, srednjo, dodiplomsko ali podiplomsko) v državi, v kateri je to materni jezik, če od zaključka šolanja ni preteklo več kot deset let;

- z dokazilom, da je oseba vsaj šest mesecev opravljala delo visokošolske zahtevnosti v tujini v tujem jeziku, če od opravljanja dela ni preteklo več kot deset let;

- z uspešno opravljenim ustnim ali pisnim preizkusom, katerega izvede oseba, ki jo določi služba, pristojna za kadrovske zadeve, in je kvalificirana za presojo znanja angleškega ali drugega tujega jezika.

Kot delovne izkušnje se šteje delovna doba na delovnem mestu, za katerega se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnje izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Pri izbranem kandidatu se bo preverjalo, ali ima izdano veljavno dovoljenje za dostop do tajnih podatkov (nacionalno, EU) stopnje "TAJNO", sicer ga bo moral pridobiti do dneva nastopa dela.

Opis delovnih nalog:

* opravljanje nalog s področja zunanjih zadev in s področja odnosov Republike Slovenije z EU ter s področij, ki se navezujejo na zunanje zadeve in mednarodne odnose;
* oblikovanje gradiv in predlogov ukrepov s področja zunanjih zadev, EU in mednarodnih odnosov;
* vodenje delovnih teles Sveta EU;
* opravljanje drugih nalog v okviru priprav in izvedbe predsedovanja Republike Slovenije Svetu EU;
* sodelovanje v projektnih skupinah,
* priprava najzahtevnejših gradiv, strokovnih podlag, osnutkov in predlogov rešitev ter analiz;
* priprava poročil z zasedanj delovnih skupin in delovnih teles;
* opravljanje drugih nalog podobne stopnje zahtevnosti po navodilu vodje;
* opravljanje nalog, povezanih z delom na delovnem mestu Svetovalec za horizontalne zadeve v okviru PSC;
* nadomeščanje uslužbencev v predstavništvu.

Želena so tudi naslednja znanja in sposobnosti:

* znanje dela z računalnikom;
* komunikacijske veščine;
* sposobnost organiziranja.

Kandidati oddajo prijavo na priloženem obrazcu.

Prijava mora vsebovati:

1. izjavo o izpolnjevanju pogoja glede zahtevane stopnje izobrazbe, iz katere mora biti razvidna stopnja in smer izobrazbe ter leto in ustanova, na kateri je izobrazba pridobljena;

2. izjavo kandidata o vseh dosedanjih zaposlitvah, v kateri kandidat navede datum sklenitve in datum prekinitve delovnega razmerja pri posameznem delodajalcu, ter kratko opiše delo, ki ga je opravljal;

3. izjavo kandidata, da:

- je državljan Republike Slovenije;

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

4. potrdilo o zahtevanem znanju tujih jezikov na ustrezni stopnji;

5. soglasje kandidata, da za namen tega izbirnega postopka dovoljuje Ministrstvu za zunanje zadeve pridobitev podatkov iz 2. in 3. alineje 3. točke iz evidenc;

6. izjavo kandidata, da soglaša s tem, da se bo zanj v skladu z Zakonom o tajnih podatkih (Uradni list RS, št. 50/06-uradno prečiščeno besedilo in 9/10) opravilo varnostno preverjanje za izdajo dovoljenja za dostop do tajnih podatkov (nacionalno, EU) stopnje "TAJNO". V primeru, da kandidat z vpogledom v uradne evidence ne soglaša, mora predložiti ustrezna dokazila sam;

7. Europass življenjepis, v katerem kandidat poleg formalne izobrazbe navede tudi druga znanja in veščine, ki jih je že pridobil, ter delovne izkušnje s področja nalog razpisanega delovnega mesta.

8. pisno soglasje kandidata, da Ministrstvu za zunanje zadeve dovoljuje, da pridobljene podatke, ki jih kandidat navede v prijavi, obdeluje za namen izvedbe javne objave.

Ministrstvo za zunanje zadeve bo z izbranim kandidatom sklenilo **delovno razmerje za določen čas – Projekt PSEU do 31. 3. 2022,** in sicer s polnim delovnim časom in trimesečnim poskusnim delom. Poskusno delo se lahko podaljša v primeru začasne odsotnosti z dela.

Izbran kandidat bo vsaj en del poskusnega dela opravljal v prostorih Ministrstva za zunanje zadeve Prešernova 25, 1000 Ljubljana, nato pa bo delo opravljal v prostorih SPBR, Boulevard du Régent 45-46, Bruselj, Belgija in v drugih uradnih prostorih, kjer predstavništvo opravlja svoje naloge.

Kandidati vložijo prijavo v pisni obliki, ki jo pošljejo v zaprti ovojnici **z označbo**: »za javno objavo SPBR PSEU2021, šifra DM 7708« na **naslov**: Ministrstvo za zunanje zadeve, Kadrovska služba, Prešernova 25, Ljubljana, ali na **elektronski naslov: kadrovska.mzz@gov.si,** pri čemer veljavnost prijave ni pogojena z elektronskim podpisom, in sicer **v roku 8 dni** po objavi na spletni strani GOV.SI in Zavoda Republike Slovenije za zaposlovanje.

Kandidat bo o izbiri pisno obveščen.

Dodatne informacije o izvedbi javne objave dajeta Barbara Škrjanec, telefon: 01 478 6636, in Polonca Smole, telefon: 01 478 2332, vsak delavnik od 10:00 do 11:00 ure.

V besedilu objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

**Mag. Sašo PODLESNIK**

**vodja Kadrovske službe**